b'\n_START_ARTICLE_\nTheodore Roosevelt mlaj\xc5\xa1i\n_START_SECTION_\n\xc5\xbdivljenje\n_START_PARAGRAPH_\nRodil se je na dru\xc5\xbeinskem posestvu Oyster Bay v New Yorku kasnej\xc5\xa1emu predsedniku ZDA Theodorju Rooseveltu. Obiskoval je Groton School in nato Univerzo Harvard, kjer je leta 1908 tudi diplomiral._NEWLINE_Potem je vstopil v poslovni svet, kjer je zasedal visoke polo\xc5\xbeaje v razli\xc4\x8dnih jeklarskih in prepro\xc5\xbenih podjetjih; nato je postal vodja poslovalnice investicijske banke._NEWLINE_Po slu\xc5\xbeenju v prvi svetovni vojni je bil 1919 izvoljen v dr\xc5\xbeavni svet New Yorka. 1921 je bil postavljen za pomo\xc4\x8dnika sekretarja za mornarico. Tu je predvsem nadzoroval prevzem najemnih pogodb za naftna polja s strani zasebnih podjetij. Pri tem se je vpletel v t. i. Teapot Dome \xc5\xa1kandal. \xc4\x8ceprav je bil opro\xc5\xa1\xc4\x8den vseh obto\xc5\xbeb, je bil njegov ugled omajan._NEWLINE_1924 je bil premagan kot republikanski kandidat za guvernerja New Yorka._NEWLINE_Septembra 1929 ga je predsednik ZDA Herbert Hoover imenoval za guvernerja Puerto Rica, nakar ga je imenoval za generalnega guvernerja Filipinov. S tega polo\xc5\xbeaje je odstopil, ko je bil njegov bratranec Franklin D. Roosevelt izvoljen za predsednika ZDA._NEWLINE_1935 je postal podpredsednik zalo\xc5\xbebe Doubleday Doran & Company._NEWLINE_Kmalu po izbruhu 1. svetovne vojne se je skupaj z dvema bratoma Quentinom in Archibaldom) prijavil v Kopensko vojsko ZDA. Slu\xc5\xbeil je kot major v 1. pehotni diviziji, nakar je bil povi\xc5\xa1an v podpolkovnika. Sodeloval je v ve\xc4\x8d bitkah. Poleti 1918 je pre\xc5\xbeivel plinski napad pri Soissonsu._NEWLINE_1940 je vstopil v voja\xc5\xa1ki osve\xc5\xbeilni te\xc4\x8daj za poslovne\xc5\xbee, ki so prej \xc5\xbee slu\xc5\xbeili v oboro\xc5\xbeenih silah. Aprila 1941 se je vrnil v aktivno sestavo kot poveljnik 26. pehotnega polka, ki mu je \xc5\xbee poveljeval med 1. svetovno vojno._NEWLINE_Teddy je bil znan kot poveljnik, ki je bil raj\xc5\xa1i na fronti kot poveljni\xc5\xa1tvu. 8. novembra 1942 je vodil napad svojega polka na Oran (Afrika). 1943 je pre\xc5\xbeivel kot namestnik poveljnika 1. pehotne divizije._NEWLINE_Nato je sodeloval v operaciji Krepak, postal poveljnik zavezni\xc5\xa1kih sil na Sardiniji ter glavni zvezni \xc4\x8dastnik pri francoski kopenski vojski v Italiji kot predstavnik Eisenhowerja._NEWLINE_Februarja 1944 je bil poslan v Anglijo, kjer je sodeloval pri na\xc4\x8drtovanju operacije Overlord. Po ne\xc5\xa1tetih pro\xc5\xa1njah je dobil dovoljenje, da se izkrca v prvem valu. To je storil na obali Utah kot poveljnik 4. pehotne divizije. Za izredno poveljevanje pod sovra\xc5\xbenikovem ognjem je prejel medaljo \xc4\x8dasti._NEWLINE_Med celotno vojno je trpel zaradi artritisa, zaradi \xc4\x8desar je moral hoditi s palico. \xc5\xa0e preden je zvedel, da je bil povi\xc5\xa1an v generalmajorja in postavljen za poveljnika 1. pehotne divizije, je umrl zaradi sr\xc4\x8dnega napada.'